**Pentti Ahon tupakkaoikeudenkäynti** oli pitkäkestoinen oikeustapaus, jossa Tampereella asunut **Pentti Kalevi Aho** (27. heinäkuuta 1925 – 14. toukokuuta 1992) haki tupakkayhtiöiltä vahingonkorvausta tupakan haittavaikutuksista. Aho katsoi tupakkatehtaiden olevan vastuussa hänen sairastumisestaan syöpään. Tapaus oli ensimmäinen tämän laatuinen tuotevastuukanne Suomessa.*lähde tarkemmin?* Vahingonkorvausta ei tuomittu.

Asian tausta
------------

Aho aloitti tupakoinnin vuonna 1941 ja lopetti vuonna 1986, kun hänellä todettiin kurkunpään syöpä. Aho haastoi Suomen Tupakan (nyk. British American Tobacco Nordic Oy) ja Oy Rettig Ab:n oikeuteen ja vaati 468 000 markan (vuoden 2011 rahassa noin 127 000 euron) suuruisia vahingonkorvauksia sillä perusteella, että tupakka oli aiheuttanut hänelle kurkunpään syövän ja sen lisäksi vielä kroonisen keuhkoputkentulehduksen ja keuhkolaajentuman. Aho väitti, että ei tiennyt tupakan haittavaikutuksista.

Kanne
-----

Pentti Aho vaati 6. toukokuuta 1988 alkaneessa oikeudenkäynnissä, että Oy Rettig Ab ja Suomen Tupakka – BAT Nordic Oy velvoitettaisiin maksamaan hänelle vahingonkorvausta 468 000 markkaa, koska yhtiöt olivat vuosina 1941–1977 vastoin laissa olevaa kieltoa valmistaneet ja myyneet ihmisten terveydelle vahingollista tuotetta, ja ne olivat vuosina 1941–1986 salanneet tuotteidensa terveysvaarat, estäneet ulkopuolisia varoittamasta asiakkaitaan ja lisäksi aktiivisesti valehdelleet kuluttajille savukkeiden olevan terveydelle haitattomia.

Oikeuskäsittely
---------------

Oikeudenkäynti alkoi Helsingin raastuvanoikeudessa kesällä 1988. Prosessi kesti pitkään ja tuli päätökseen vasta 6. helmikuuta 1992. Raastuvanoikeus hylkäsi kanteen, koska sen mielestä Aho tiesi tupakan haittavaikutuksista. Aho kuoli pari kuukautta myöhemmin kurkunpään syöpään, mutta hänen vaimonsa Lulu Taimi Aho ja poikansa valittivat päätöksestä Helsingin hovioikeuteen.

Hovioikeus linjasi vuoden 1998 lopussa antamassaan päätöksessä, että tupakkatehtaat ovat velvollisia korvaamaan tupakoinnin aiheuttamat sairaudet. Pentti Ahon omaiset eivät kuitenkaan saaneet korvauksia, koska hovioikeus ei löytänyt syy-yhteyttä tupakoinnin ja Ahon sairauksien välillä. Raastuvanoikeuden päätöksen lopputulos pysyi siis siltä osin samana.

Pentti Ahon leski haki valituslupaa korkeimmalta oikeudelta, joka myönnettiin kesäkuussa 1999. Pitkän käsittelyn jälkeen korkein oikeus hylkäsi kanteen 7. kesäkuuta 2001 äänin 4—1. Oikeusneuvosten enemmistön mielestä tupakkayhtiöt eivät olleet aiheuttaneet Pentti Ahon vahinkoja tuottamuksellaan eli moitittavalla menettelyllä. Leski haki vielä lainvoiman saaneen tuomion purkua, mutta tämä hakemus hylättiin huhtikuussa 2003.

Euroopan ihmisoikeustuomioistuin määräsi 16. lokakuuta 2007 Suomen valtion maksamaan Pentti Ahon leskelle 10 150 euroa korvaukseksi liian pitkäksi venyneestä oikeudenkäynnistä.

Lähteet
-------

* Aurejärvi, Erkki: *Erään murhan anatomia: Suomalainen tupakkatuomio*. Helsinki: WSOY, 2004. ISBN 951-670-094-2.
* Tapio Kuosma: *Murhamysteerit : selvittämättömien henkirikosten ongelma*. Espoo: Livres "Belles-Lettres" (Helsinki: Kirja kerrallaan), 2006. ISBN 952-99683-0-2.

### Viitteet

1. ↑  Kuosma 2006, s. 244.
2. ↑  Suomalaisnaiset oikeustaisteluun suuria tupakkayhtiöitä vastaan *Yle Uutiset*.  3.3.2008. Viitattu 25.3.2023.
3. ↑  Helsingin Sanomat 24.5.1999
4. 1 2  Pekka Vahvanen: Historian suurin rikos, (tilaajille) Hs.fi 6.1.2024, viitattu 6.1.2024
5. 1 2  Aurejärvi 2004, s. 17.
6. ↑  Helsingin Sanomat 7.2.1992
7. ↑  Kuosma 2006, s. 237.
8. 1 2  Korkeimman oikeuden tuomio 2001:58 (antopäivä 7.6.2001) *Finlex*. Helsinki:  Oikeusministeriö ja Edita. Viitattu 22.3.2022.
9. ↑  Helsingin Sanomat 2.1.1999
10. ↑  KKO ei purkanut tupakkajutun tuomiota *MTV3*.  10.4.2003. Viitattu 20.2.2018.
11. ↑  Valtio joutui maksumieheksi tupakkajutussa (Suomen valtio joutuu maksamaan tuhansia euroja tamperelaismiehen leskelle pitkäksi venyneestä oikeudenkäynnistä) *Ilta-Sanomat*.  16.10.2007. Viitattu 20.2.2018.